kaerle etc doen te weten allen lieden iegewoirdige
ende toecommende dat wy ontfaen hebben die
oetmoedighe supplicatie van here joos vanden abeele
priestere oudt meer dan twee ende vyfftich jaren
inhoudende hoe v hy den xxen octobris anno vyf ende
dertich met heer philippen vanden kerchove pbre$$
capellaen tot percke peeteren vanden block ende
meer andere dranck ten huyse van andries $
buelens woenende tot percke voirs. in onsen land
van brabant ende dair zekeren tyt gedroncken
hebbende zoe zeyde die suppliant totten andren die
aldaer saten ende aten als de voirnoemde andries wee$
kathelyne zyn huysvrouwe ende willem haeren
broedere ick moet gaen schyten in amere gevouch
makende mits dat hy zeer by drancke was
oft hy zyn gevoech inde $$$$$ koeckene op te
watersteen aldair zy zaten hadde willen gaen
doen dwelck siende de voirs. kathelyne
weerdinne zeyde tot hem suppliant heere soudy dae
gaen schyten daer wy zitten en eten zoe moet ghy
wel een vuyl pape zyn daer ghy nyet dronckerder
en zyt gaet doch daer buyten daerop hy suppliant
antwoirde waeromme nyet doen seyde de weerdinne
tot hueren maerten daerinne geringe onsteect een
keersse ende licht mynen heere daer buyten dwelck
de maerte ded ende die voirs. kathelyne is hem
gevolcht ende de zelve maerte hem lichtende
zoe dede hy suppliant opten dorpele vander duere
staende mits dat zeer doncker was inden avont
zyn gevoech stekende zynen aers ter dueren
vuyte mits welcken zoe keerde de voirsnoemde maerte
ten bevele vanden suppliant wederomme inde koeckene
doen de selve kathelyne vander biest weerdinne
anderwerf totten suppliant seyde ghy moet wel
een vuyl pape zyn dat ghy daer gaet sitten
schyten zoe voer mynder duere daerop hy suppliant
antwoirde waeromme nyet ick en sit op douwe
nyet quaemt te passe ick soude op u waterscap
schyten dit hoorende die voirnoemde peeter vanden
blooke zeyde kathelyne als hy vuyten den huyse
es, denoterende hem suppliant laet u gevoeghen
ten es maer om morgen vroech met eender
scuppen wech te worpene maer welcke dye anderen
wordden zoe es de voirnoemde kathelyne inde $ coeckene
gecommen ende de suppliant corts daerna oick bloots
hoofs hem commende al nestelende seggende
totten voirs. kathelynen lyve ick raede u dat
ghy mynen hoet haelt oft het zal desen avont
al in mynen wech staen datter in huys es
daerop zy antwoirde heere ick en zal daerop
de suppliant seyde en zuld lyve dwelc hoorende
de maerte des suppliants geh$$ marie die doen daer
gecommen was om hem suppliant thuys te leydene
ende te lichtene zeyde tes goet en laet daeromme
gheen worden maken ick sal uwen hoet selve gaen
halen ende die selve marie vuyten huyse zynde
zoe heeft hy suppliant den voirnoemde andries die daerop
een banck byden viere sat onversiens gequetst
ende nyet wetende dat hy eenen opstekere
hadde mits den gramscap meenende nochtans
hem alleenlyck met zynen vuyste gesteken te
hebbene om oick plaetse te hebbene byden viere
mits welcken hy suppliant hem keerende stack met
zynder handt naeder voirs. kathelynen ende syn
hant werderomme naer hem treckende sach dat hy
zynen opstekere inde hant hadde die hy nyet en
meende te hebbene noch yemant quaet mede te
doene inder manieren dat die voirs. kathelyne
haer gevoelende gequetst riep ick heb tmyne
wech daerop de voirnoemde willem haer broeder zeyde
ghy en doet doen de selve kathelyne zeyde
en doen ick ende heffende haer scuppen op soe
sach men haere hemde bebloedt doen die voirs. peeter
vanden blooke tselve siende opgestaen es vanden
plaetsen daer hy sat ende des voirnoemde suppliants
maerte es van buyten met hueres meesters
hoef in huys gecommen ende tzelve alzoe
ziende heeft den selven suppliant hueren meestere
vuyten huyse gestoeten ende de voirs.
kathelyne es corts daernae gevaren van leve$
lyve ter doot ende hoewel hy vuyt
leetschap vander toecompste vanden voirnoemde
feyte daeraff partye voldaen heeft nyetmin
vreesende rigeur van justitie en soude nyet
vryelyck dorren hanteren noch converseren in
onsen lande ende hertochdom van brabant al
heeft hy hieraff van onsen heyligen vader den
paus verworven brieven van remissie om voer t$$
te moegen celebreren ende administreren
den dienst goids als hy van te voeren gedaen heeft
ten waere dat hem oick hier op onse gracie
verleent werdde alzoe hy seeght ons daeromme
oetmoedelyck biddende waeromme zoe eest
dat wy de saken voirscreven overgemerct den
selven suppliant genegen wesende tot zynder
bede ende supplicatie ende willende hem in
desen gracie prefereren voerre strancheyt van
rechte hebben inden gevalle als boven dighenen
quytgescolden ende gheremitteret vergheven
schelden quyte ende remitteren vuyt zonderlinger
gracien mits des onsen brieve tfait ende
dootslach boven verclaert mitgaders alle
peyne ende bruecke corporelle ende
criminelle daerinne hy ter causen van dien
met datter aencleeft tegen ons onse hoocheyt
ende justicie eenichssins mach hebben ontgaen
ende hebben hem als te desen wedergestelt
ende gerestitueert stellen weder ende restitueren
tot zyne goede naeme ende fame in onsen
voirs. land ende heerlicheden van brabant
ende allen anderen onsen landen ende heerlicheden
ende tot zynen omverbuerden goeden indyen
daer eenighe waeren imponerende hier op
een eeuwich swygen ende silencio onsen procureur
generael ende allen anderren onse richteren
justicieren ende officieren onsen lants van
brabant wie zy zyn. satisfactie ende
beteringhe ierst ende alvooren gedaen der
geinteresseerde partie indien die noch nyet
gedaen en zy civilyck alleenlyck behoudelyck
nochtans dat die selve suppliant gehouden sal
wesen tvoirnoemde fait ende dootsclach jegens ons
civilyck te beteren naer de gelegentheyt vander
mesdaet ende faculteyt van zynen goeen
ende oick dat hy gehouden werdt te betalen
die redelycke costen van justitien indien
datter eenighe gedaen zyn allet ter taxatien
ende arbiterschepe van onsen lieven ende getrouwe
cancellier ende luyden van onsen raede in brabant
die wy daertoe committeren ontbieen daeromme
ende bevelen den selven onsen cancelier ende luyden
van onsen raede in brabant dat voere hen lieden
geroepen die ghene die daeromme behoiren geroepen
te zyne zy procederen wel ende duechdelyck ter
verificatie ende interinnemente van desen on$
iegewoirdigen brieve nae huere forme ende
inhouden ende ter taxacie vander civile boete
ende costen voirscreven welck interinement
de voirs. suppliant gehouden sal zyn in onsen voirs.
rade te verzuecken binnen eenen jaere naer
date van desen op te peyne van te verbueren
deffect der zelver ende dat gedaen ende
de voirs. civile boete ende costen van justicie
indien datter eenige zyn getaxieert gearbitr$
ende betaelt alst behoiren zal van welcker
civile boete die ghene van onsen rentmeester
dient aengaet gehouden weert ontfanck te
maken rekende bewys ende reliqua te doen
tot onsen proffyte metten anderen penn$$ van
zynen ontfanges zy onse drossete van brabant
meyer van loevene ende alle andere onse ende
onser vassallen of smaelre heeren richteren
justicieren ende officieren ons voirs. landts
van brabant ende van overmaze hoedanige
die zyn of wesen moegen tegenwoirdighe ende
toecommende hueren stedehoudereren ende elck van
hen zoe hen dat aengaen mach den voirs.
suppliant van dese onse gracie ende remissie
inder manieren voirscreven rustelyck aende
vredelyck doen ende laeten genieten ende
gebruycken sonder hem te doene ofte laten
geschien nu noch in toecommenden tyde eenich
hinder letsel oft moyenisse aen lyve noch aen
goeden ter contrarien in eeniger manieren
maer indien zyn lyf ofte eenige van zynen voirs.
onverbuerden goeen zoe voirs. es daeromme
gevangen gearresteert ofte becommert waeren
zy die stellen ene setten terstont ende
zonder vertreck tot geheele ende volcommen
delivrancie want ons alzoe gelieft ende
ten eynde dat dit goet vast ende gestadich blyve
tot eeuwighen daghen zoe hebben wy onsen
zegel hier aen doen hangen behoudelyck
in anderen saken ons rechts ende eenen iegelycken
tzyne in allen ghegeven in onser stadt
van bruessele inde maent van oigste int
jaer onssheeren duysent vyffhondert
zessendertich van ons. keyserycke txxvye
ende van ons. rycken van castillien ende
den anderen $$ txxye aldus stont ghescreven
opte plycke byden keyser in zynen raide
ende geteekent l d zoete visa restrata
ghecollacioneert iegens
vorigmale brieven by my
decock